钦定古今图书集成/方舆汇编/职方典/第1219卷 > 形胜附 府州县卫志合载
## 钦定古今图书集成/方舆汇编/职方典/第1219卷 > 形胜附 府州县卫志合载

本府。〈巴陵县附郭。〉

《史记》：“左洞庭，右彭蠡。”

《唐史》：“囊山带江，处百粤荆襄之会。”

《岳阳志》：“四渎长江为长，五湖洞庭为最，江湖之胜，巴陵兼有之。”

宋范仲淹《岳阳楼记》：“巴陵胜状，在洞庭一湖。” 又云：“北通巫峡，南极潇湘。”

湖湘重镇，吴楚名区。襟三藩，带六部，控制千馀里。

临湘县

《旧志》“地接衡荆，江吞云梦。”

大江横其北，莼湖绕其东，兼有江湖之胜。“墉山而城，堑江而池。”

《唐诗》：“山势遥连蜀，江声直到吴。”

刘挚《记》：“右带长江南东，地大倚山。”

许仕《修学记》：“二湖襟带，鱼梁拱于前，白马拥于后，称名邑焉。”

平江县

幕阜耸翠汨罗合流

左拱连云，右峙幕阜。汨水绕其南，昌江带其北，万峰千涧，萦环拥抱。形如舞鹤，势若蜈蚣。澧州

唐戎昱《澧州新城颂》：“倚连冈以起伏，面长江以演濩。”

《宋澧州郡守题名记》：“沅湘衡岳接其前，汉沔荆岘带其后。”

《图经》：“州宅有彭阜耸其西，萧山列其东，兰江前陈，仙洲外蔽，所谓神仙窟宅也。”

水有洞庭、江、汉之险，山有天门、赤松、太浮、太清之峻，肘腋蛮峒，交通滇、黔，地形厄塞，诚为西冲要域。

石门县

峭壁交峙清流回绕

“药山左耸，赤松右峙，南控桃源，北连獠洞。挹流依阜” ，盖岩邑也。

慈利县

天门峙其左，崇山拱其右。

秀峰峙其东，天门接其西。阳适耸前，澧阳据后，控蜀连黔，为南州雄。山有天门、五雷之崒嵂，川有溇江、澧水之浩瀚。洲有鸳鸯、芙蓉之佳丽，洞有仙女、燕子之幻奇。按地舆，验方志，亦神仙奥窟也。

安乡县

金峰特立湖水平铺

宋玉仁云：“左挹洞庭，右接兰澧。梁山、药山陈其前，黄山、古田踞其后，众水环绕，形如簰筏。北倚金峰，南联九水，梁、药、兰江环绕其侧。” 元塔不䚟云：“川连湘水，路接桃源。” 赵纪翁云：“二水渺茫，烟波万顷；一峰突兀，风月双清。诚一邑之胜概也。”

永定卫

前倚天门，后临松阜，崇茅耸护，庸澧潆回，实永保之后户，辰、沅要冲也。

九谿卫

拥山面溪，笔峰峙其东，麻阜拱其西，澧水环其南，驼峰耸其北，南抵洞庭，西通巴蜀。岳郡之锁钥，诸蛮之襟喉也。

大庸所

“密通永顺，拥蔽崇山” ，亦称“要害。”

安福所

“茅冈盘踞，酉水萦纡” ，去九谿辽远，而当诸蛮峒口。

添平所

“控接慈利” ，密迩《桑容》，亦称“要害。”

麻寮所

切邻边境最为要害

“西连剑阁之雄巍，东接西山之蟠踞，北连梁山之崇峨，南有天门、赤松之壮丽，跨蜀道而雄楚甸，川流溇渫而潆洄，九谿形出天堑，势若建瓴” ，未易殚述者也。

桑植司

丛冈叠阜，为蛮獠巢穴。

澧州所未载